Predkladacia    správa

V dňoch 18. - 24. septembra 2002 sa uskutoční v Bonne 7. zasadanie konferencie zmluvných strán Dohovoru o ochrane  sťahovavých druhov voľne žijúcich živočíchov ( ďalej len “konferencia”). 

Konferencia zmluvných strán je rozhodovacím orgánom Dohovoru o ochrane  sťahovavých druhov voľne žijúcich živočíchov (ďalej len “ Dohovor ”), ktorej zasadanie je zvolávané v intervaloch nie dlhších ako tri roky a riadi sa vopred prijatým rokovacím poriadkom. Na zasadaní konferencie sa zúčastňujú poverení zástupcovia členských krajín Dohovoru, zástupcovia orgánov Dohovoru a jeho poradných a odborných orgánov, oficiálne pozvaní zástupcovia, čestní hostia, zástupcovia mimovládných organizácií, významných inštitúcií a organizácií.

Dohovor vznikol pod Programom OSN pre životné prostredie (UNEP) a bol podpísaný v Bonne v roku 1979, do platnosti vstúpil 01. novembra 1983. Sekretariát Dohovoru sídli v Bonne. Slovenská republika pristúpila k Dohovoru 14. decembra 1994 s účinnosťou od 01. marca 1995. Slovenská republika zabezpečila všetky opatrenia, ktoré jej vyplynuli z členstva v Dohovore a aktívne sa zapája do implementačného procesu na národnej a medzinárodnej úrovni. Depozitárom Dohovoru je vláda Nemeckej spolkovej republiky.

V dňoch 25. - 27. septembra 2002 sa po zasadaní konferencie Dohovoru uskutoční 2. stretnutie zmluvných strán Dohody o ochrane africko - euroazijských druhov vodného sťahovavého  vtáctva (ďalej len ”Dohoda”). Dohoda je jednou z viacerých medzinárodných dokumentov zabezpečujúcich ochranu  migrujúcich druhov v nadväznosti na ustanovenia Dohovoru. Cieľom Dohody je ochrana a manažment migrujúcich druhov, ktoré majú nedostatočný ochranný status, resp. tých druhov, ktoré môžu profitovať z medzinárodnej spolupráce pri ich ochrane (druhy, ktoré sú uvedené v Prílohe II Dohovoru). Rezolúcia o jej vytvorení bola prijatá na 1. zasadaní zmluvných strán Dohovoru v roku 1985. Predovšetkým z iniciatívy Holandska bol po rokovaniach a revíziách dokumentu 16. júna 1995 v Haagu podpísaný záverečný akt k prijatiu Dohody. Na príprave textu Dohody sa podieľali rovnakou mierou Svetová organizácia pre ochranu prírody (IUCN), Medzinárodná organizácia pre ochranu mokradí (Wetlands International) ako aj Medzinárodná rada pre poľovníctvo (CIC).

Uznesením Národnej rady SR č. 938 zo dňa 20.júna 2000 Národná rada SR vyslovila súhlas s pristúpením Slovenskej republiky  k predmetnej Dohode. Originál listiny o prístupe Slovenskej republiky bol uložený prostredníctvom veľvyslanca SR v Haagu dňa 23. apríla 2001 u depozitára dohody - MZV Holandského kráľovstva a pre Slovenskú republiku nadobudla Dohoda účinnosť 01. júla 2001.

Záväzky určené Dohovorom a Dohodou v oblasti legislatívy sú v Slovenskej republike zabezpečené zákonom NR SR č. 287/1994 Z. z. o ochrane prírody a krajiny v znení neskorších predpisov, ktorý určuje v § 24 ods. 1 a v § 26 podmienky ochrany väčšiny druhov, ako aj vyhláškou MŽP SR č.93/1999 Z. z. o chránených rastlinách a chránených živočíchoch a o spoločenskom ohodnocovaní chránených rastlín, chránených živočíchov a drevín v znení vyhlášky MŽP SR č. 183/2001 Z. z. (ďalej len “vyhláška MŽP SR č. 93/1999”) a vyhláškou MVžP SSR č. 172/1975 Zb. o ochrane a o čase, spôsobe a podmienkach lovu niektorých druhov zveri v znení neskorších predpisov. V Národnej rade Slovenskej republiky bol 25. júna 2002 schválený v II a III. čítaní návrh zákona o ochrane prírody a krajiny, ktorý zabezpečuje ochranu všetkým druhom sťahovavého vtáctva a ich významných biotopov v súlade s príslušnými smernicami EÚ upravujúcimi danú problematiku. Aktivity v oblasti výskumu a monitoringu sťahovavých druhov a mapovania ich stanovíšť sú realizované v spolupráci s mimovládnymi organizáciami, prostredníctvom plánu hlavných úloh Štátnej ochrany prírody SR.

Delegovaní národní reprezentanti budú registrovaní a uznaní na zasadanie konferencie, ako aj na stretnutie zmluvných strán Dohody na základe poverovacích listín reprezentovaných krajín. Podľa rokovacieho poriadku sa uznávajú poverovacie listiny vystavené hlavou štátu, predsedom vlády alebo ministrom zahraničných vecí. Z dôvodu vystavenia poverovacích listín je preto potrebné, aby bol predkladaný materiál prerokovaný vládou najneskôr do 10. septembra 2002. 
Zasadanie konferencie bude prebiehať vo viacerých pracovných skupinách, ktorých rokovanie prebieha paralelne. Z uvedeného dôvodu je pre plnohodnotné zastúpenie Slovenskej republiky potrebné zabezpečiť účasť minimálne dvoch zástupcov.

Hlavným bodom programu 7. zasadania konferencie bude schválenie dodatkov k Prílohám I a II Dohovoru. Z celkového počtu 40 navrhovaných živočíchov - 22 do Prílohy I (ohrozené sťahovavé druhy, ktorých lov jednotlivé členské krajiny na svojom území zakážu) a 18 do Prílohy II (sťahovavé druhy s nepriaznivým stavom ochrany, ktoré majú byť predmetom Dohôd) je Slovenská republika v súčasnosti areálovým štátom jedného druhu, a to  hrdličky poľnej (Streptopelia turtur turtur), navrhovaná na doplnenie do Prílohy II Dohovoru. Hrdlička poľná je celoročne chránená v zmysle vyhlášky MŽP SR č. 93/1999 (príloha č. 4). Podľa poľovníckych predpisov je hrdlička poľná takisto zaradená medzi celoročne chránené druhy, v zmysle § 1 vyhlášky MVžP SSR č. 172/1975 Zb. o ochrane a o čase, spôsobe a podmienkach lovu niektorých druhov zveri v znení neskorších predpisov.

Pre ostatné druhy, ktoré sú navrhnuté na doplnenie do Príloh I a II Dohovoru, nie je Slovenská republika areálovým štátom z dôvodu ich prirodzeného geografického rozšírenia (napr. morské druhy cicavcov, vtáky morského pobrežia, juhoamerické druhy a iné).
Vzhľadom na uvedené môže Slovenská republika súhlasiť s rozšírením Príloh I a II bez výhrad.

Delegáti odsúhlasia návrh rozpočtu a príspevkov do Trust Fund na roky 2003 - 2005. Pre  Slovenskú  republiku  to  bude čiastka stanovená  podľa vychádzajúcej výšky tarifnej  stupnice  OSN  príspevky vo výške:  rok 2003 - 1 910 USD; rok 2004 – 1 943 USD; rok 2005 – 2 617 USD. Povinné finančné príspevky budú zabezpečené v rámci schválených rozpočtových zdrojov MŽP SR.

Za Slovenskú republiku sa na rokovaniach zúčastnia:
Ján Foltín, veľvyslanec Slovenskej republiky v NSR, 
Mgr. Peter Pilinský, zamestnanec MŽP SR, odboru ochrany prírody a krajiny ako zástupca výkonného orgánu, 
RNDr. Marcel Uhrín - člen medzinárodného vedeckého výboru Dohovoru za Slovenskú republiku, zamestnanec Štátnej ochrany prírody SR.

Účasť dvoch zástupcov slovenskej delegácie bude hradená z finančných zdrojov sekretariátu Dohovoru.

Predkladaný materiál nemá finančný, ekonomický a environmentálny vplyv a ani vplyv na zamestnanosť, preto sa doložka finančných, ekonomických, environmentálnych vplyvov a ani doložka vplyvov na zamestnanosť nevyhotovuje.